ทีเอ็มบีหวั่นจีนโตตํ่าฉุดรายได้เที่ยวไทย
ทีเอ็มบีคาด เศรษฐกิจจีนโตต่ำ กระทบไทย ฉุดส่งออก การใช้จ่ายนักท่องเที่ยว
21 ต.ค. 2558

ทีเอ็มบีคาด เศรษฐกิจจีนโตต่ำ กระทบไทย ฉุดส่งออก การใช้จ่ายนักท่องเที่ยว
ศูนย์วิเคราะห์เศรษฐกิจทีเอ็มบี ออกรายงานประเมินว่า ผลิตภัณฑ์มวลรวมในประเทศ (จีดีพี) ของจีนไตรมาส 3 ที่โต 6.9% อาจจะสูงเกินจริงเมื่อเทียบกับดัชนีชี้วัดพื้นฐานกิจกรรมทางเศรษฐกิจส่วนใหญ่ เช่น การผลิตไฟฟ้า การผลิตซีเมนต์ การขนส่ง การระดมทุน การก่อสร้าง ที่ล้วนมีการเติบโตน้อยกว่า 6.9% ทั้งนั้น โดยเศรษฐกิจจีนที่ชะลอลงมากอาจจะส่งผลกระทบกับเศรษฐกิจไทยที่ยังต้องพึ่งพาจีนได้มากกว่าที่เราคาดไว้
ทั้งนี้ ทีเอ็มบีประเมินว่าไทยจะได้รับผลกระทบจากเศรษฐกิจจีนที่ชะลอตัวลงผ่าน 3 ช่องทางหลัก คือ การส่งออกสินค้าไปจีนได้น้อยลง โดยสินค้าหลักที่ไทยส่งไปจีนคือ ยางพารา พลาสติก และเครื่องจักร นอกจากนี้ ยังทำให้รายได้เกษตรกรลดลงจากราคาสินค้าเกษตรที่ตกต่ำ เนื่องจากจีนเป็นผู้บริโภคหลักของสินค้าโภคภัณฑ์หลายชนิด และมีความต้องการสินค้าเหล่านี้ลดลง สุดท้ายคือผลกระทบที่เกิดจากนักท่องเที่ยวจีนอาจลดการใช้จ่ายในการมาเที่ยวประเทศไทยลง แต่อาจจะลดลงเพียงเล็กน้อย เนื่องจากการจ้างงานของจีนที่ยังอยู่ในระดับสูงจะช่วยหนุนการใช้จ่ายของประชาชนจีนได้
นอกจากนี้ การชะลอตัวของเศรษฐกิจจีนเป็นหนึ่งในปัจจัยหลักที่ทำให้ธนาคารกลางสหรัฐตัดสินใจชะลอการขึ้นดอกเบี้ยออกไป  ทำให้เศรษฐกิจของประเทศส่งออกสินค้าโภคภัณฑ์ตกต่ำจากราคาสินค้าโภคภัณฑ์ที่ลดลง และทำให้ธนาคารแห่งประเทศไทย (ธปท.) ปรับลดคาดการณ์การเติบโตเศรษฐกิจไทยปีนี้ลงเหลือ 2.7% จากเดิม 3%